**PEFC ERDŐTANÚSÍTÁS SZEREPLŐI**

A PEFC egy 1999-ben alakult non-profit civil szervezet, melyet európai magán erdőgazdálkodók hívtak életre azért, hogy a kisebb birtokmérettel rendelkező gazdálkodók is költséghatékonyan és kezelhető mennyiségű adminisztratív kötelezettséggel tudjanak csatlakozni az erdőtanúsítás rendszeréhez.  1999-óta a PEFC a világ vezető erdőtanúsító rendszerévé nőtte ki magát a szervezet alá tartozó 240 millió ha erdővel, ami a világ tanúsított erdeinek közel 70%-a. Emellett több mint 9000 vállalat is PEFC CoC (felügyeleti lánc) tanúsítást mondhat magáénak.

PEFC tanúsítással rendelkező termékek jelenleg is kaphatóak a hazai üzletekben, azonban köztük magyar termékek nem találhatóak. A rendszer bevezetésével lehetőség lesz arra, hogy a hazai gazdálkodók PEFC tanúsított nyersanyaggal tudjanak szolgálni a feldolgozó ipar számára, így hamarosan magyar PEFC tanúsított termékek is kaphatóak lesznek.

A PEFC logó garancia a vásárlónak arra, hogy a faanyag – legyen az nyersanyag vagy kész termék – fenntarthatóan kezelt erdőből származik, azaz a faanyag nem lopott, a kivágott fa helyére új csemetét ültetnek, a faállomány ápolása során vigyáznak a talaj állapotára csakúgy, mint az erdei élővilág háborítatlanságára.

**Előzmények**

A PEFC erdőtanúsítás célja, hogy a termékeken megjelenő embléma által jelezze, hogy az előállítás során felhasznált alapanyag tartamosan (fenntartható módón) kezelt erdőből származik. Ennek érdekében a PEFC erdőtanúsítást és felügyeleti lánc tanúsítást működtet. Előbbi a megfelelő erdőgazdálkodást tanúsítja, utóbbi pedig az ilyen erdőgazdálkodásból származó termékek feldolgozását követi nyomon a tanúsított feldolgozó üzemekben.

Az erdőtanúsítást minden ország saját magának fejleszti ki, a felügyeleti lánc tanúsítás pedig az egész világra egységesen érvényes szabvánnyal rendelkezik. Ennek megfelelően Magyarországon a felügyeleti lánc tanúsítás régóta elérhető, míg az erdőtanúsítás jelenleg is bevezetés alatt áll; várhatóan 2017 elején válik elérhetővé.

**Tanúsítási rendszer leírása**

**PEFC International (nemzetközi szervezet):**

Birtokolja a rendszer feletti jogokat, aminek a használatáért jogdíjakat szed a nemzeti képviseleti szervektől. Meghatározza a működési keretszabályokat, és befogadja a nemzeti rendszereket.

**Magyar Erdőtanúsítási Rendszer Nonprofit Kft**

Ellátja a PEFC magyarországi képviseletét. Ebbe bele kell érteni

* az erdőgazdálkodási rendszer kidolgozását, és annak nemzetközi elfogadtatását a PEFC International-nál,
* a Magyarországra eső jogdíj kötelezettség PEFC International felé történő kifizetését
* a PEFC magyarországi marketingjét

**Magyar Akkreditációs Hatóság**

Akkreditáló testületként feladata a tanúsító szervezetek akkreditálása. Megvizsgálják, hogy a tanúsító szervezet megfelel-e a PEFC elvárásainak, valamint a tevékenysége megfelelően hiteles-e?

**Tanúsító szervezet**

A tanúsító szervezetek feladata, hogy megvizsgálják, hogy az erdőgazdálkodói csoport, valamint annak egyes erdőgazdálkodói betartják-e a magyarországi PEFC szabvány előírásait. A tanúsításnak díja van, amit az erdőgazdálkodói csoporttól szednek be.

**Erdőgazdálkodói csoport**

Összefogja az erdőgazdálkodókat, valamint olyan belső ellenőrzési rendszert működtet, amely során rendszeresen mintát vesz az erdőgazdálkodókból, és őket megvizsgálja, hogy teljesítik-e a magyarországi PEFC szabvány előírásait. A belső ellenőrzés hasonlít ahhoz, amit a tanúsító szervezet is végez, csak ez a csoport belső tevékenysége.

**NAK szerepvállalás, javaslat, előnyök, hátrányok**

A NAK tagjai számára erdőgazdálkodói csoportot szervezhet. Ebben az esetben az erdőgazdálkodási tanúsítási csoport működését a NAK szervezi, amelynek lényeges részei:

* A tagok nyilatkozatainak begyűjtése arról, hogy az erdőgazdálkodási tanúsítási csoporthoz szeretnének csatlakozni, betartják a PEFC erdőtanúsítási szabvány előírásait és megadják a szükséges adataikat (azonosító adatok, erdőterület).
* Belső ellenőrzési rendszer működtetése, amelynek keretében meg kell vizsgálni, hogy az erdőgazdálkodási tanúsítási csoport tagjai betartják-e a szabvány előírásait. Az ellenőrzés mintavételen alapul, és nem kell mindig a teljes szabványt vizsgálni, hanem főleg azokat a követelményeket, amelyekkel kapcsolatban a korábbi vizsgálatokon problémák jelentkeztek.
* Megrendeli a külső tanúsítást egy általa kiválasztott tanúsító szervezettől. A tanúsító szervezet 5 évenként egy nagy tanúsítást tart, közötte pedig évente kisebbeket.
* Mivel a szabvány előírásainak egy jelentős része olyan, hogy általánosan minden erdőgazdálkodó teljesíti, ezért a szabvány azt írja elő, hogy ezeket nem az egyes erdőgazdálkodónál kell megvizsgálni, hanem az erdőgazdálkodói csoport (jelen esetben a NAK) által készített írásos bemutatás alapján is értékelni lehet. Ez egyrészt azt igényli, hogy a NAK készítsen egy ilyen dokumentumot, amelyhez külső szakemberek bevonására is szükség lehet, másrészt viszont a tanúsítási eljárást lényegesen felgyorsítja, és olcsóbbá teszi.